Mapodise a Good Hope a tlhotlhomisa dintsho
Mapodisi a Good Hope a tlhotlhomisa tiragalo e mo go yone go fitlhetsweng borre ba le babedi ba tlhokafetse, mme mongwe wa baswi o tlholega kwa Aferika Borwa. Ramapodisi wa Good Hope, Rre Mogomotsi Kwapa o tlhalositse mo potsolotsong gore monna wa dingwaga tse di masome mararo yo o tlholegang kwa Aferika Borwa a fitlhetswe a rapaletse fa fatshe kwa motseng wa Malokaganyane. Go ya ka ramapodisi go bolelwa fa rre yo a ne a sa tsoga, mme a ne a tsile go ithuta bongaka jwa setso. Ramapodisi o tlhalositse fa rre yo mongwe wa mo gae yo o digwaga tse di masome mararo le bosupa, le ene a fitlhetswe a tlhokafetse mo ntlong ya gagwe mo Good Hope. Go ya ka ramapodisi, go supa fa baagisanyi ba ne ba belaela ka go supa fa koloi ya gagwe e le teng, mme go setse go le sebaka a sa tswe mo ntlong. Ka go nna le dipelaelo ba ne ba itsise mapodisi mme ba thuba letlhabaphefo mme ba mo fitlhela go belaesega a ole. Mapodisi ba ne ba mo isa kokelong kwa ba bongaka ba neng ba supa fa a sa bolo go tlhokafala. Ditiragalo tse tsotlhe di diragetse mafelong a beke. Ramapodisi o kopile setshaba, bogolo jang ba ba nang le baeng ba ba tswang kwa ntle ga lefatshe go ba bega kwa kgosing go tila mathata a mantsi. O supile gape gore go borai gore fa motho a lwala e le motswakwa a ete, ka jalo o gakolola setshaba gore ba ne ba emela batho gore ba fole pele. O tlhalositse gape gore fa batho ba sa ikutlwe sentle go botlhokwa gore ba itsise baagisanyi gore ba tle ba bone thuso ka potlako. Mo go tse dingwe o tlhalositse fa go nnile le kotsi e e supang fa dikoloi tse pedi di thulanye mme tsa golafatsa bana ka nngwe ya dikoloi e ne e pegile lolwapa, go supa fa e le baAferika Borwa.  O supile fa bana ba ba dingwaga tse di lesome le bongwe le borobabobedi ba robaditswe kwa kokelong ya Bokamoso ka ba bone dikgobalo mo tlhogong le mo mafatlheng. O tlhalositse fa go supa fa mokgweetsi yo mongwe wa rre, a ne a se na teseletso ya go kgweetsa, mme yo o thulanyeng le ene a belaelwa fa a ne a sa kgweetse ka kelotlhoko. O kopile setshaba go fokotsa lebelo le go kgweetsa ba na le diteseletso. O tlhalositse fa go le botlhokwa gore fa bana ba palame koloi e e butsweng kwa morago ba nne le mogolo yo o tlaa tsamayang a ba tlhokometse. BOKHUTLO